GULF พุ่งต่อ 4% ลุ้นกำไรปกติ Q3 โตเท่าตัว! รับปันผล INTUCH หนุน โบรกฯ ชูเป้า 50 บ.
GULF บวกต่อ 4% โบรกฯ มองกำไรปกติไตรมาส 3/64 โตเฉียดเท่าตัว รับปันผล INTUCH หนุน คาดกำไรทั้งปีนี้โตแกร่งจากบันทึกโรงไฟฟ้า IPP-Gulf SRC เฟส 1 – 2 แนะนำ “เก็งกำไร” ชูเป้า 50 บ.
31 ส.ค. 2564

ผู้สื่อข่าวรายงานว่าวันนี้ (31 ส.ค. 2564) ราคาหุ้น บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ณ เวลา 15.28 น. อยู่ที่ระดับ 41.75 บาท เพิ่มขึ้น 1.75 บาท หรือ 4.38% โดยทำจุดสูงสุดที่ 42.25 บาท และทำจุดต่ำสุดที่ 39.75 บาท ด้วยมูลค่าการซื้อขาย 4.89 พันล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (31 ส.ค.2564) โดยทางฝ่ายวิจัยคาดกำไรปกติไตรมาส 3/2564 เพิ่มขึ้นราวเท่าตัว จากรายได้เงินปันผลจากบริษัท อินทัช โฮลดิ้งส์ จำกัด (มหาชน) หรือ INTUCH ตามการถือหุ้นที่เพิ่มขึ้นเป็น 42.25%  อีกทั้งคาดกำไรทั้งปีนี้โตเด่นจากมีโครงการขนาดใหญ่สร้างเสร็จคือ โรงไฟฟ้า IPP-Gulf SRC เฟส 1 – 2 ส่วนการลงทุนใน INTUCH จะสนับสนุนกำไรในอนาคตจากความเป็นไปได้ในการเป็น บ.ย่อย ทำให้ฐานทุน GULF ใหญ่ขึ้น เพิ่มศักยภาพการลงทุนให้สูงขึ้น ทั้งนี้แนะนำ “เก็งกำไร” ราคาเป้าหมาย 50 บาท พร้อมให้แนวรับที่ 40.50/41 บาท ส่วนแนวต้านที่ 42.50/45 บาท
 
 